March 3, 2018
Lusha Gam Ladaw Laban (4) 11th March 2018
Karai kasang a tsawra myit gaw shadawn shadang n nga ai!
Yuda amyu sha ni a mau mwi hta nga yang, Karai Kasang masha hpe hpan da na shaloi, tingyang makau kaw tsap nga ai lamu sagya ni hpe bawng ban yu ai da. Tara rap ra lam a lamu sagya gaw, ‘Hkum hpan u, shi gaw shi a shinggyim manang ni hpe nhkru dik ai amu yawng galaw na ra ai, Yak la ai hte zai dik ai, masu magaw ai hte n kaja ai masha sha tai na re” ngu ai. Teng man ai lam a lamu sagya mung, ‘Hkum hpan u, shi gaw kahpu kanau ni hta n-ga, nang hpe pyi masu malen, shut na ra ai,’ bai ngu ai da. ‘Hkum hpan u, shi gaw na a man hta n san seng ai lam galaw nna nang hpe mung n hkungga na ra ai,’ ngu nna Chyoi pra ai a lamu sagya bai tsun ai. Shaloi, matsan dum ai lam a lamu sagya gaw shawng de htawt tsap rai nna, ‘Sumsing lamu na wa e, hpan da u, shi mara galaw nna teng man ai, san pra ai lam ni kaw nna tsan wa yang, ngai shi hpe atsawm sha lakawn la nna, tsawra ai ga hte Nang hpang de bai woi wa na nngai’ ngu tang shawn ai da. Dai hte kaja wa sha Karai Kasang mung matsan dum ai lamu sagya tsun ai hte maren shinggyim masha hpe hpan da nu ai da.
Ndai maumwi gaw kaja wa sha Hkristu a mungga rai nga ai, ‘Karai Kasang gaw shi a kasha shingtai hpe jaw kau ai du hkra, mungkan ga hpe tsaw ra wu ai. Mungkan ga hpe tara daru u ga nga nna, Karai Kasang gaw dai kasha hpe mungkan ga de shangun dat wu ai n rai; mungkan ga gaw shi a marang e hkyehkrang la ai hkrum lu na she, shangun dat wu ai,’ (Yh 3: 16- 17) nga ai lam hpe shaleng ya nga ai.
Karai Kasang hte shi lata la ai amyusha ni hpe shi a nrum ntau shatai ai lam hpe myit yu ga! ‘Dai amyusha ni kade wa myit ja, n hkru ai rai tim, Karai Kasang galoi n kabai da ai. Egutu na shalawt la ai hpang, dai amyu sha ni, Moshe hte shi hpe aput angun nga lai wa sai. Ntuk rawng ai lapu ni hpe shanhte a ka-ang de shangun dat ai hku nna Karai Kasang gaw ari jaw sai. Raitim, matsan dum ai hte, magri lapu galaw jun tawn na Moshe hpe hkang da nu ai. Lapu achye hkrum ai ni dai hpe mada nna mai tsai wa lu sai. Madu Yesu mung dai magri lapu kumla zawn shi hkum hpe Udang ntsa hta jen da hkrum sai. Dai majaw dai ni na kabu gara shiga hta Yesu gaw; “Mawshe gaw nam maling e lapu hpe sharawt da ai zawn, masha kasha hta kam sham ai nlang hte gaw htani htana asak lu la hkra, masha kasha mung sharawt da ai hkrum na ra ai” nga nna tsun da sai.
Kalang lang, anhte a Karai Kasang gaw grai matsan dum ai hte myit mai ai ngu mu mada chye ai. Ndai zawn rai nga yang, n kang ka ai masha ni gaw shut hpyit mara law law galaw let Karai Kasang a matsan dum lama ai hte kaja ai hpe maroi ya chye ai. Raitim dai gaw Karai Kasang Shi hpan da ai arung arai ni hpe tsaw ra ai lam nan rai nga ai. Shi a n htum ai hte galu ai tsawra myit gaw galai shai na matu ahkang jaw nga ai. Dai majaw nnan bai garam lajang na matu, lusha gam ladaw zawn re ai hpe anhte lu ga ai. Karai Kasang a myit masa hte anhte a myit masa kade wa shai nga a hka! Shinggyim masha ni hta gaw “hpang jahtum lang” ngu ai nga ai. Madu jan (snr) madu wa gaw loi li sadi ndung ai lam hpe mara raw ya lu ai rai tim, galoi mung matut nna ashut nga ai rai yang dai gaw hpang jahtum nga byin wa nna hka bra ai kaw du na re. Karai Kasang hte gaw dai zawn n rai nga ai. Karai Kasang a tsawra ai myit gaw shadawn shadang n nga ai. Shadawn shadang nga ai tsawra myit gaw tsawm nna, byin nna, grai pyaw chye nna, tsaw ra ai ngu mai ai. Nang mung “ngai lama anya nna hkrit na zawn san yang tsaw ra hkrum na i” ngu san yu u.
Anhte hpe Karai Kasang tsawra ai gaw shadawn shadang n nga ai hte hpa mi rai rai (mara lu ai rai tim) shi a tsawra ai hpe jahkring kau ya n lu ai. Wa Jau John Powell S.J ka da ai zawn, “Ngai nang hpe tsawra mayu ai, dai sha re. Ngai nang hpe sha tsawra mayu ai. Nang lama ngai hpe ngam da na raitim, ngai nang hpe n jahkring da na re. Nang hpe awm dawm ahkang jaw na nngai, rai tim nang hpe ngai galoi mung tsawra nga na nngai.”
Sawn sum ru mai ai lam; Ngai a ningrum ningtau jan/ wa, kashu kasha ni, Nawku hpung masha ni, myit kam let ap da sai ni ntsa nga ai tsaw ra myit hte, ngai hte kaga masha ni a ntsa tawn da ai Karai Kasang a tsawra myit hpe hpa hte shadawn lu na rai? Gara masa hku nna ngai ra kadawn, gawng kya nga ai kun? Shadawn shadang n nga ai tsawra lu na matu ngai na hkum hpe kaning rai grau kaja wa hkra galaw lu na rai?
Courtesy : Ndai Mungga hpe Chyum mungga sasana magam Dap kaw na garum ya ai rai nga ai.
eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn